3 องค์กรด้านอุตสาหกรรมอาหาร เผย ไตรมาสแรกปี 66 ส่งออกสินค้าอาหารไทยมีมูลค่ากว่า 340,000 ล้านบาท
นางอนงค์ ไพจิตรประภาภรณ์ ผู้อำนวยการสถาบันอาหารหน่วยงานเครือข่ายกระทรวงอุตสาหกรรม เปิดเผยว่า 3 องค์กรด้านอุตสาหกรรมอาหาร ประกอบด้วย สภาหอการค้าแห่งประเทศไทย สภาอุตสาหกรรมแห่งประเทศไทย และสถาบันอาหาร รายงานข้อมูลอุตสาหกรรมอาหารของไทยไตรมาสแรกของปี 2566 พบว่า การส่งออกสินค้าอาหารของไทยมีมูลค่า 346,379 ล้านบาท ขยายตัวเพิ่มขึ้นร้อยละ 10 จากปัจจัยสนับสนุนความต้องการสินค้าอาหารในตลาดโลกเพิ่มสูงขึ้น เศรษฐกิจหลายประเทศโดยเฉพาะกลุ่มประเทศกำลังพัฒนาเข้าสู่ภาวะฟื้นตัว ความกังวลด้านความมั่นคงทางอาหาร ความขัดแย้งระหว่างรัสเซียกับยูเครน สภาพอากาศร้อน และความแห้งแล้งที่เกิดขึ้นทั่วโลกรวมถึงการที่จีนเปิดประเทศส่งผลดีทำให้การส่งออกอาหารไทยขยายตัวสำหรับสินค้าส่งออกขยายตัวดี เช่น น้ำตาลทราย ข้าว ไก่ และผลไม้สด ซึ่งน้ำตาลทราย มีมูลค่า 40,310 ล้านบาทและข้าว มีมูลค่า 38,066 ล้านบาท ส่วนสินค้าส่งออกหลักมีบางรายการหดตัวลง ส่วนใหญ่ประสบปัญหาด้านวัตถุดิบมีปริมาณลดลง ราคาปรับตัวสูงขึ้น เช่น แป้งมันสำปะหลัง กุ้ง สัปปะรด และภาวะเศรษฐกิจชะลอตัว ทั้งนี้ ได้ประเมินแนวโน้มการส่งออกไตรมาส 2 3 และ 4 ของปีนี้ คาดว่า ภาพรวมการส่งออกสินค้าอาหารไทยจะมีมูลค่า 1 ล้าน 5 แสนล้านบาท ขยายตัวเพิ่มขึ้น ร้อยละ2.1 จากปัจจัยสนับสนุน เช่น นโยบายการฟื้นฟูประเทศ และความต้องการอาหารของตลาดประเทศกำลังพัฒนาอย่างไรก็ตาม คาดหวังรัฐบาลใหม่มาช่วยเพิ่มรายได้ให้อุตสาหกรรมอาหารไทย โดยเพิ่มขีดความสามารถในการแข่งขันให้กับภาคเกษตรและอุตสาหกรรมอาหารไทย สร้างระบบการผลิตสินค้าเกษตรและอาหารที่ยังยืน ภายใต้BCG โมเดล และสนับสนุนการนำนวัตกรรมเทคโนโลยี เพื่อยกระดับสินค้าพื้นฐานไปสู่อาหารอนาคต รวมถึงการสนับสนุนงบประมาณขับเคลื่อนการพัฒนาอุตสาหกรรมอาหารของไทย